  Виталий Пронин Туэ шаерамы 17,2 иськем сюресъёс асьме дорысь материалъёсын выльдӥськозыШаерысьтымы сюресъёсты асьме муосысь поттэм материалъёсын лэсьтыны кутскемын. Макем дунтэмгес луэ - эскериз Удмуртиысь Правительстволэн Тӧроез Ярослав Семёнов. Таяз арын 6 объектъёсын асьме муосысь поттэм материалъёсты кутыны чакламын. Соос «Кышкыттэм сюресъёс» но гуртъёсты азинтонъя федерал программаосъя тупатӥсько. «Кышкыттэм сюресъёс» проект чотын Кам дурысь пырдытэм кӧльыеез 5 трассаосы вӧлдыны учкемын: Якшур-Бӧдья - Шаркан, Вотка - Шаркан, Вотка - Кудрино, Кудрино - Светлое но Ижевск-Ува. Тупатон ужъёс оскемын «Удмуртавтодор» кун предприятилы. Огъя кузьдалазы 17,2 иськем. Та дырозь сюрес лэсьтыны из ваньмыз сямен нуллӥське вал Свердловск улосвылысь. Солэн дуныз ог 70 процентлы тросгез луылӥз. Кылсярысь, Якшур-Бӧдья - Шаркан но Вотка - Шаркан трассаос вылэ гинэ но, Кам дурысь кӧльы вӧлдыса, 2 миллион манет пала экономия луиз. Шыръям уксё элькунысь мукет сюресъёсты тупатъяны кутӥськоз - азьвыл чакламлэсь 300 метрлы тросгес трассаосты выльдыны луоз. Якшур-Бӧдья-Шаркан, Вотка - Шаркан трассаос 18-тӥ пӧсьтолэзе усьтэмын ни ке, Вотка - Кудрино, Ижевск-Ува сюресъёс али выльдӥсько. Кудрино - Светлое сюрес вылэ дорожникъёс потыны малпало матысь нуналъёсы. «Автомобильная Удмуртия» огазеяськонлэн кивалтӥсез Борис Ломаев пусъемъя, дорожникъёслэн ужамзылы калык эскерисьёс умой дунъет сётӥзы. Вань выль объектъёслы 4 ар гарантия сётӥське. Якшур-Бӧдья - Шаркан сюрес лэсьтӥське гуртъёсты азинтон кун программая - гуртоос сое кемалась витё ни. Со Шарканысь Тол Бабайлэн резиденцияз нуэ. Татӥ ик ортчо Быги черкогуртын ортчылӥсь «Быг-быг» фестивале мынӥсьёс. Соин ик отӥ туж трос куноос но ветло. Ярослав Семёнов пусйиз, шаерамы поттэм кӧльы сюрес тупатъянын азьланяз одно ик кутӥськоз шуыса. Но Кам дурысь материаллэсь 3 пумо куронъёслы тупамзэ выльысь эскерозы на. Чаклалозы, макем со чурыт, кӧнялы чидалоз. Озьы ик учкозы трос-а кӧльы пӧлын луоез но горд сюез. Уго сыӵе материалэз битум умой уг шобырты. Кӧльы ГОСТ-ёслы тупа, Сюрес хозяйствоя но транспортъя министерстволэн но подрядчиклэн лабораториоссы сое умоен лыдъязы ке, материалэз азьланьын но лэсьтӥськонэ кутозы. Элькун Тӧро Александр Бречалов ар кутсконын ужпум пуктӥз вал, интыысь материалъёсты тросгес кутоно шуыса. Та ужпумез быдэсъяськом, шуиз Ярослав Семёнов. Зэм, та ужъёс туэ но чакласькытэк кутскемын ӧй вал. Нырысь учкизы, кыӵе толйиз но тулысэз потӥз миым та материалэн ик выльдэм Дэбес - Шаркан трасса. Специалистъёс уродмем интыоссэ, гопъёссэ ӧз шараялэ. Эшшо одӥгез эксперимент ортчиз Люк-Азино трасса вылын. Сое кӧня ке мукетгес технологиосъя выльдӥзы, но эскерисьёс бадӟым шекъёссэ ӧз шараялэ. Правительстволэн Тӧроез Я. Семёнов верамъя, тупатъям сюресъёсты 5 полэс эскерем бере гинэ кутозы. Со огпол гинэ ӧз пусйылы ни, кӧня тырмымтэос шараяськозы, огез но палэнтытэк уз кыльы.  